b'\n_START_ARTICLE_\nNaruhame\n_START_PARAGRAPH_\nNaruhame oli Skandinavian pronsikauden kulttuurissa yleisesti k\xc3\xa4ytetty erityinen hametyyppi, jonka merkityst\xc3\xa4 on pohdittu paljon. Aiemmin hame n\xc3\xa4kyi arkeologiassa harvoin, sill\xc3\xa4 organisena materiaalina se on lahonnut helposti luonnossa. Kuitenkin Tanskassa rakennettiin eliitille hautakumpuja, joiden rakenteen ansiosta tammiarkut, vainajat, heid\xc3\xa4n vaatteensa ja muut organiset materiaalit s\xc3\xa4ilyiv\xc3\xa4t tunnistettavina kolme tuhatta vuotta. T\xc3\xa4m\xc3\xa4 hautakumpujen piirre on samalla avannut muutaman sadan vuoden pituisen ikkunan eliitin pukeutumiseen.\n_START_SECTION_\nNimitys\n_START_PARAGRAPH_\nNaruhame ei ole suomen kieleen vakiintunut nimitys, vaan se on suora k\xc3\xa4\xc3\xa4nn\xc3\xb6s tanskan kieless\xc3\xa4 k\xc3\xa4ytetyst\xc3\xa4 sanasta. Muissa kieliss\xc3\xa4 k\xc3\xa4ytet\xc3\xa4\xc3\xa4n siit\xc3\xa4 erilaisia nimityksi\xc3\xa4: tansk. snoresk\xc3\xb8rt, ruots. sn\xc3\xb6rkjol ja engl. cord skirt, corded skirt, string skirt.\n_START_SECTION_\nHistoriaa\n_START_PARAGRAPH_\nNaruhameita on l\xc3\xb6ydetty eniten Tanskasta johtuen edell\xc3\xa4 kuvatusta tavasta haudata vainajia turpeesta rakennettuun hautakumpuun. Tiedet\xc3\xa4\xc3\xa4n kuitenkin, ett\xc3\xa4 Norjassa ja Ruotsissa on todenn\xc3\xa4k\xc3\xb6isesti my\xc3\xb6s k\xc3\xa4ytetty naruhameita, sill\xc3\xa4 er\xc3\xa4ist\xc3\xa4 kohteista on l\xc3\xb6ydetty naruhameissa k\xc3\xa4ytettyj\xc3\xa4 pronssiputkia. Ensimm\xc3\xa4inen hyvin s\xc3\xa4ilynyt naruhame l\xc3\xb6ydettiin vasta vuonna 1921.\n_START_SECTION_\nNaruhame\n_START_PARAGRAPH_\nParhaiten s\xc3\xa4ilynyt naruhame l\xc3\xb6ytyi vuonna 1921, kun  Egtvedin tyt\xc3\xb6n tammiarkkuhautaa avattiin Tanskan Etel\xc3\xa4-Jyllannissa. Egtvedin tyt\xc3\xb6n naruhame oli valmitettu kutomalla narut yl\xc3\xa4reunan pirtanauhaan ja solmimalla ne alap\xc3\xa4ist\xc3\xa4\xc3\xa4n toisiinsa alareunaksi. Reunanauha antoi hameelle ryhti\xc3\xa4 ja piti narut tiukasti yhdess\xc3\xa4. Yl\xc3\xa4reunan nauha oli my\xc3\xb6s hametta pitempi, jolloin sill\xc3\xa4 osalla hame kiedottiin ja solmittiin vy\xc3\xb6t\xc3\xa4r\xc3\xb6lle. Egtvedin tyt\xc3\xb6n hameen helman pituus eli reunanauhojen v\xc3\xa4limatka oli 38 senttimetri\xc3\xa4, jolloin helma laskeutui polvien korkeudelle. Itse hame oli kuitenkin niin pitk\xc3\xa4, ett\xc3\xa4 se puettiin kietomalla se kahdesti vy\xc3\xb6t\xc3\xa4r\xc3\xb6n ymp\xc3\xa4ri. N\xc3\xa4in se oli huomattavasti peitt\xc3\xa4v\xc3\xa4mpi. Naruhameen narut valmistettiin kiert\xc3\xa4m\xc3\xa4ll\xc3\xa4 kolme tai useampi villalaka yhteen. Pronssikauden vaatteet ovat ainakin eliitill\xc3\xa4 ollut aina villasta tai nahasta._NEWLINE_Egtvedin tyt\xc3\xb6n hameessa ei ollut pronssiputkia, joita on l\xc3\xb6ydetty esimerkiksi \xc3\x98lbyn naisella. Vaikka \xc3\x98lbyn naisen hautaa tutkittaessa naruhame oli lahonnut l\xc3\xa4hes j\xc3\xa4ljett\xc3\xb6miin, sijaitsivat pronssiputket viel\xc3\xa4 kahdessa siistiss\xc3\xa4 riviss\xc3\xa4 naisen vy\xc3\xb6t\xc3\xa4r\xc3\xb6ll\xc3\xa4. H\xc3\xa4n oli pujottanut pronssiputket naruihin ja solminut niiden alapuolelle solmut. N\xc3\xa4in ne pysyiv\xc3\xa4t paikallaan ja samalla h\xc3\xa4n saattoi lis\xc3\xa4t\xc3\xa4 niiden alle toisen putkirivin. Hameessa oli yhteens\xc3\xa4 v\xc3\xa4hint\xc3\xa4\xc3\xa4n 125 pronssiputkea. Vognserup Engen suol\xc3\xb6yt\xc3\xb6 on esitelty hyvin ja sen mukaan yksi pronssiputki painoi yli yhden gramman. Silloin 125 putkea painoi noin 150 grammaa lis\xc3\xa4\xc3\xa4, mik\xc3\xa4 oli arjen touhuissa siedett\xc3\xa4v\xc3\xa4 lis\xc3\xa4rasite. Vognserup Engen suohon oli todenn\xc3\xa4k\xc3\xb6isesti uhrattu kaksi naruhametta, joiden mukana upposi 193 pronssiputkea. On varsin erikoista, ett\xc3\xa4 votiivilahjana annetaan vaatteita, mutta hameiden arvo oli korkea niihin solmittujen pronssiputkien vuoksi. Pronssiputket pitiv\xc3\xa4t naisen liikkuessaan kilisev\xc3\xa4\xc3\xa4 \xc3\xa4\xc3\xa4nt\xc3\xa4, mik\xc3\xa4 teki niist\xc3\xa4 todenn\xc3\xa4k\xc3\xb6isesti suosittuja._NEWLINE_Naruhameen merkityksest\xc3\xa4 on keskusteltu pian jo sata vuotta. Sen k\xc3\xa4ynnisti Egtvedin tyt\xc3\xb6n hyvin s\xc3\xa4ilyneet vaatteet. Koska pienoisveitsoksissa naruhameiset tyt\xc3\xb6t suorittivat akrobaattisia kuperkeikkoja, joille l\xc3\xb6ytyi vertaa V\xc3\xa4limeren maiden kuvastosta, alettiin my\xc3\xb6s naruhameen k\xc3\xa4ytt\xc3\xa4ji\xc3\xa4 pit\xc3\xa4\xc3\xa4 riittien suorittajina tai jopa papittarina. Vaikuttaa kuitenkin silt\xc3\xa4, ett\xc3\xa4 naruhame oli kes\xc3\xa4isin yleisesti k\xc3\xa4yt\xc3\xb6ss\xc3\xa4 ollut asuste. Se ei alun perin olisikaan ollut vain riittien suorittajan univormu, vaan tavallinen ja k\xc3\xa4yt\xc3\xa4nn\xc3\xb6llinen kes\xc3\xa4asu. Naruhame n\xc3\xa4kyy ruumishaudoissa ja votiivilahjoissa varhaispronssikaudella, mutta sen j\xc3\xa4lkeen se h\xc3\xa4vi\xc3\xa4\xc3\xa4 arkeologisesta l\xc3\xb6yt\xc3\xb6aineistosta. Hautakumpukauden j\xc3\xa4lkeen alettiin vainajat polttaa ennen hautausta. Silloin h\xc3\xa4visiv\xc3\xa4t vaatteet, mik\xc3\xa4 on harmittavaa tutkimusten valossa. Koska my\xc3\xb6sk\xc3\xa4\xc3\xa4n pronssiputkia ei en\xc3\xa4\xc3\xa4 esiinny polttohautauksessa, vaikka niihin tuotiin viel\xc3\xa4 muita pronssiesineit\xc3\xa4, ovat naruhameet tai ainakin pronssiputket poistuneet muodista. Joissakin my\xc3\xb6h\xc3\xa4ispronssikauden pienoispatsaille on valettu naruhameet, joten ainakin joskus niit\xc3\xa4 k\xc3\xa4ytettiin. Muoti n\xc3\xa4ytt\xc3\xa4isi niiden osalta lyhent\xc3\xa4neen helman pituutta. Kolmas mahdollisuus on se, ett\xc3\xa4 naruhame j\xc3\xa4i my\xc3\xb6h\xc3\xa4ispronssikaudella viel\xc3\xa4 k\xc3\xa4ytt\xc3\xb6\xc3\xb6n rituaalisissa menoissa. Tutkijoiden tiedot eiv\xc3\xa4t viel\xc3\xa4 riit\xc3\xa4 t\xc3\xa4m\xc3\xa4n asian lopulliseen k\xc3\xa4sittelyyn.'